Dôvodová správa

A. Všeobecná časť

Predloženým nariadením vlády sa do právneho poriadku Slovenskej republiky preberá smernica Komisie č. 2008/49/ES zo 16. apríla 2008, ktorou sa mení a dopĺňa príloha II k smernici Európskeho parlamentu a Rady 2004/36/ES, pokiaľ ide o kritériá na vykonávanie inšpekcií na odbavovacej ploche lietadiel používajúcich letiská Spoločenstva. 
 
Týmto nariadením vlády sa špecifikujú harmonizované pravidlá a postupy inšpekcií na odbavovacej ploche lietadiel tretích štátov, ktoré pristávajú na medzinárodných letiskách Slovenskej republiky a určujú postupy ako aj povinnosti subjektov v tomto systéme.  
 
Požiadavka na stanovenie rozsahu a spôsobu vykonávania inšpekcií a zhromažďovania a zverejňovania údajov a určenie postupov ako aj povinností subjektov v tomto systéme je obsiahnutá v Dohovore o medzinárodnom civilnom letectve uzavretom 7. decembra 1944 v Chicagu, a to v hlave II článku 16 a v prílohách, 1, 6, 8, 17, 18. Tieto sú vykonávané v Európskej únii harmonizovaným spôsobom na základe požiadaviek špecifikovaných v transponovanej smernici Európskeho parlamentu a Rady č. 2004/36/ES o bezpečnosti lietadiel tretích štátov používajúcich letiská Spoločenstva. 
 
Predkladaný návrh nariadenia vlády SR je v súlade s Ústavou Slovenskej republiky, ústavnými zákonmi a inými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná.  
 
Návrh nariadenia vlády nemá priamy vplyv na štátny rozpočet a nebude mať vplyv na rozpočty obcí a rozpočty vyšších územných celkov; nemá priamy vplyv na životné prostredie, ani na zamestnanosť a podnikateľské prostredie.